MT Il-Ġurnal Uffiċjali tal-Unjoni Ewropea L 279/1

REGOLAMENT TAL-KUMMISSJONI (UE) Nru 991/2014

tad-19 ta' Settembru 2014

li jemenda l-Anness III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-limiti massimi ta' residwi għall-fosetil f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikulari l-Artikolu 14(1)(a) u l-Artikolu 16(1)(a) tiegħu,

Billi:

(1) Għas-sustanza fosetil, il-livelli massimi ta' residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005.

(2) Id-definizzjoni tar-residwu għall-monitoraġġ applikabbli għall-fosetil tinkludi l-kompost ġenitur fosetil, il-prodott ta' degradazzjoni aċidu fosforuż u l-imluħa tiegħu. L-imluħa tal-aċidu fosforuż jissejħu fosfonati.

(3) Il-Kummissjoni rċeviet informazzjoni mingħand xi Stati Membri u operaturi kummerċjali li turi l-preżenza ta' fosfonati f'ċerti prodotti jew fuqhom, li jwasslu għal residwi ogħla mill-MRL ta' 2 mg/kg stipulat fir-Regolament (KE) Nru 396/2005 għal dawk il-prodotti, li jikkorrispondi għal-limitu ta' determinazzjoni.

(4) Il-Kummissjoni ġabret dejta tal-monitoraġġ fl-2014 sabiex tistħarreġ il-preżenza ta' fosfonati fl-ikel. Dik id-dejta ġiet iġġenerata minn operaturi kummerċjali tal-ikel, u wriet li l-fosfonati huma preżenti f'livelli li jvarjaw skont is-sors u l-prodott, iżda li spiss jaqbżu l-MRL stipulat fil-limitu ta' determinazzjoni ta' 2 mg/kg. Analiżi ulterjuri tad-dejta indikat li l-maġġoranza l-kbira tal-kampjuni mhux konformi fihom residwi ta' aċidu fosforuż u l-imluħa tiegħu li jaqbżu l-limitu ta' determinazzjoni, filwaqt li r-residwi tal-fosetil u l-imluħa tiegħu għadhom taħt il-limitu ta' determinazzjoni.

(5) Minkejja li l-fosfonati ma ġewx inklużi fl-Anness I tar-Regolament (KE) Nru 2003/2003 tal-Parlament Ewropew u tal-Kunsill (2) bis-saħħa tal-Artikolu 14 ta' dak ir-Regolament, jistgħu jkunu inklużi f'fertilizzanti awtorizzati fuq il-livell nazzjonali, speċifikament ċerti prodotti ta' fertilizzanti applikati fuq il-weraq tal-pjanti. Fid-dawl tan-nuqqas ta' awtorizzazzjonijiet rilevanti għall-prodotti għall-protezzjoni tal-pjanti li fihom il-fosetil, kemm fl-Unjoni u kemm f'pajjiżi terzi li huma esportaturi importanti tal-prodotti tal-ikel ikkonċernati lejn l-Unjoni, l-iskarsezza ta' residwi li jistgħu jiġu detetti għall-fosetil u l-imluħa tiegħu, u l-użu tal-fosfonati bħala ingredjent fil-prodotti ta' fertilizzanti għall-weraq, wieħed jista' jassumi b'mod raġonevoli li r-residwi huma konsegwenza tal-applikazzjoni ta' prodotti ta' fertilizzanti għall-weraq li fihom fosfonati.

(6) Il-Kummissjoni talbet lill-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, biex tagħti opinjoni dwar ir-riskji għas-saħħa pubblika tar-residwi tal-fosfonati f'ċerti prodotti jew fuqhom. Minħabba l-urġenza, l-Awtorità ħarġet stqarrija li fiha rreferiet għal bosta inċertezzi li għad fadal, pjuttost milli opinjoni motivata (3). L-Awtorità bagħtet dik l-istqarrija lill-Kummissjoni u lill-Istati Membri u għamlitha disponibbli għall-pubbliku.

(7) Fl-istqarrija tagħha, l-Awtorità kkonludiet li l-MRLs temporanji proposti huma mistennija li jipproteġu biżżejjed lill-konsumaturi. L-esponiment tul il-ħajja għar-residwi tal-fosfonati bil-konsum tal-prodotti kollha tal-ikel li jista' jkun fihom tali residwi ma wriex li hemm riskju li d-doża aċċettabbli ta' kuljum (ADI) jinqabeż. L-Awtorità ma wettqitx valutazzjoni tal-esponiment akut tal-konsumaturi, minħabba t-tossiċità akuta baxxa tal-fosfonat. L-Awtorità indikat li l-istqarrija tagħha fiha xi inċertezzi, u pproponiet li tibdel id-definizzjoni tar-residwu.

(8) Sabiex jiġi evitat tfixkil serju tas-suq fil-kummerċ tal-prodotti kkonċernati, u billi ma hemm l-ebda riskju għall-konsumaturi identifikat mid-dejta xjentifika attwali, jixraq li jiġu stabbiliti MRLs temporanji għall-fosetil, abbażi tad-dejta disponibbli dwar il-monitoaġġ u abbażi tal-istqarrija tal-Awtorità. Dawk l-MRLs temporanji għandhom japplikaw biss sakemm jidħlu fis-seħħ miżuri li jipprevjenu l-okkorrenza tar-residwi tal-fosfonati f'għelejjel rilevanti fi staġuni ta' tkabbir fil-futur.

(9) Abbażi tal-istqarrija tal-Awtorità, u filwaqt li jitqiesu l-fatturi rilevanti għall-kwistjoni kkonċernata, il-modifika xierqa lill-MRL tissodisfa r-rekwiżiti tal-Artikolu 14(2) tar-Regolament (KE) Nru 396/2005.

(10) Għaldaqstant, ir-Regolament (KE) Nru 396/2005 għandu jiġi emendat skont dan.

(11) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

L-Anness III tar-Regolament (KE) Nru 396/2005 huwa emendat skont l-Anness ta' dan ir-Regolament.

Artikolu 2

Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, id-19 ta' Settembru 2014. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) Ir-Regolament (KE) Nru 2003/2003 tal-Parlament Ewropew u tal-Kunsill tat-13 ta' Ottubru 2003 dwar il-fertilizzanti (ĠU L 304, 21.11.2003. p. 1).

(3) L-Awtorità Ewropea dwar is-Sigurtà fl-Ikel; “Statement on the dietary risk assessment for proposed temporary maximum residue levels (t-MRLs) for fosetyl-Al in certain crops”. EFSA Journal 2014;12(5):3695, 22 pp.